Willem Claesz. Heda
Willem Claesz. Heda var en hollandsk 1600-tals maler. Han tilpassede sin stil efter sine Haarlem-kolleger Floris van Dijck og Pieter Claesz., men Heda udførte sine måltids- og vanitasstykker i større formater og med mere detaljerede og forfinede genstande.
Heda var den tredje søn af stadsarkitekt Claes Pietersz. og Anna Claesdr. Rooswijk. Den 9. juni 1619 giftede han sig med Cornelia Jacobsdr. van Ryck, datter af en brygger. De fik to sønner og fem døtre og takket være deres velstand kunne de give to af deres døtre en betydelig medgift, så de kunne gifte sig med rige bryggere.
Der er ingen tvivl om, at især Pieter Claesz. og Heda kendte hinandens værker, for der blev flittigt citeret fra hverandre i nye værker. Det at låne motiver fra andre og ophøje dem til noget nyt i en egen komposition, ansås i 1600-tallet som prisværdigt. Det ser således ud som om, at Claesz. og Heda konstant lånte fra hinanden, hvilket derfor kan opfattes som en nobel konkurrence for at vække kundernes gunst og beundring.
I 1616 blev han medlem af St. Georges skyttelav hvor han fra 1642-1645 var korporal. Han var ikke kun maler, men deltog også i familieforbindelsernes bryggerier, og i 1667 fik han sit eget bryggeri. Også Heda blev ramt of tulipanboblen, der huserede i Holland i 1630'erne, men i modsætning til malerkollegaen Jan van Goyen mistede han ikke sin formue ved tulipanmaniens kollaps i 1637.